2016 m. pasaulio šachmatų čempionatas

2016 m. pasaulio šachmatų čempionatas – mačas tarp pasaulio čempiono Magnuso Karlseno ir pretendento Sergejaus Karjakino. Jis vyko 2016 m. lapkričio 11 – lapkričio 30 d. Niujorke. Sąlygos: nugalėtoju tampa tas, kas pirmas iš 12-kos partijų surenka daugumą taškų.
Pagrindinis 12-kos partijų mačas baigėsi lygiosiomis 6 : 6. Magnusas Karlsenas, nugalėjęs  papildomų 4 greitųjų šachmatų partijų mače -3:1, laimėjo čempionatą ir išsaugojo pasaulio šachmatų čempiono titulą.

Pretendentas 
Rusų didmeistris Sergejus Karjakinas, norėdamas žaisti pasaulio šachmatų čempionato mačą su Magnusu Karlsenu privalėjo išsikovoti teisę, žaisdamas su kitais kandidatais 2016 m. kovo 11–30 d. Maskvoje vykusiame Kandidatų turnyre. Jam tai pavyko: surinkęs 8½ taško iš 14 galimų, užėmė pirmąją vietą ir tapo pretendentu į pasaulio čempiono titulą.

Varžovų susitikimų rezultatai iki mačo 
Iki mačo nuo 2005 m. iki 2016 m. Magnusas Karlsenas ir Sergejus Karjakinas, įskaitant ir greitąsias, buvo sužaidę 64 partijas. M. Karlsenas pirmavo visose kategorijose: (+21, =33, - 10), greitaisiais šachmatais (+16, =7, -8) ir klasikinės kontrolės partijose (+5, =26, - 2).

Mačas

Mačo sąlygos 
Varžovai negali sutikti lygiosiomis iki 30 ėjimo be vyr teisėjo leidimo  nebent įvyktų pozicijos pasikartojimas tris kartus.
Mačo nugalėtojas turi pirmas iš 12 partijų surinkti 6,5 taško, ar daugiau. Laiko kiekvienam skiriama 40-čiai ėjimų po 100 min., sekantiems 20-čiai – po 50 min., likusiems iki partijos pabaigos ėjimams – po 15 min. nuo pirmo ėjimo, pridedama po 30 sek. 

Tvarkaraštis. Diena prieš pirmąją partiją dėl figūrų spalvos pirmojoje partijoje ištraukiami burtai. Žaidimas vyksta po vieną partiją per dieną, o po 2-jų, 4-ių, 6-ių, 8-ių, 10-ies, 11-kos ir 12-kos partijų skiriama po vieną poilsio dieną. Jei pasibaigus mačui, rezultatas būtų lygus, skiriama papildomų greitųjų šachmatų partijų diena.

Jei mačas po 12-kos partijų baigtųsi lygiosiomis, po burtų traukimo, žaidžiamas 4 partijų greitųjų šachmatų mačas (25 min +10 sek po kiekvieno ėjimo) Jei ir vėl lygu – traukiami burtai ir žaidžiamas mačas iš dviejų žaibo partijų (5 min +3 sek po kiekvieno ėjimo), jei ir vėl lygu žaidžiamas sekantis 2-jų partijų žaibo mačas, jei ir vėl lygu naujas žaibo mačas ir t. t. Jei po 5-ių žaibo mačų vis dar lygu, traukiami burtai ir žaidžiamas „Armagedonas“, kur baltieji gauna 5 min. laiko, o juodieji 4 min. (nuo 61 ėjimo po kiekvieno ėjimo pridedama po 3 sek), bet baltieji privalo laimėti partiją, lygiųjų atveju, nugalėtoju skelbiamas juodosiomis figūromis žaidęs žaidėjas.

Mačo eiga

1-oji partija 

Mačo pirmąją partiją Magnusas Karlsenas, žaidęs baltosiomis figūromis, pradėjo Trompovskio ataka (A45) 1.d4 Žf6 2. Rg5, kuri nesuteikia baltiesiems didelės persvaros. Po 27.f4 h5 žaidimas artėjo prie lygiųjų, o ir S. Karjakino 31....a5 buvo tikslus. Po to, kai po 35 ėjimo nuo lentos išnyko pozicija bokštai, lygiosios tapo neišvengiamos. M. Karlsenas bandė spausti, bet S. Karjakinas solidžiai gynėsi, ir partija 42 ėjime baigėsi lygiosiomis.

2-oji partija 

Antrojoje partijoje, kurioje S. Karjakinas žaidė baltaisiais buvo sužaista Ispaniškoji partija (C84). Joje M. Karlsenas 12. ėjimu nukrypo nuo savo prieš tai žaistos greitųjų varžybose su Veselinu Topalovu partijos, sužaisdamas 12...Be8.  Į šį ėjimą, baltieji atsakė 12.Ba1. Po 19 ėjimų padėtis buvo apylygė ir po 32. Že2, juodieji, siekdami komplikuoti žaidimą vietoj 32....Ž:e4 pasirinko 32...Rb4, bet žaidimas dėl trijų pozicijos pakartojimų vis tiek 33 ėjime baigėsi lygiosiomis.

3-ioji partija 

Trečiojoje partijoje po 7 val. žaidimo S. Karjakinas išsigelbsti. Šioje partijoje M. Karlsenas Ispaniškosios partijos Berlyno gynybos variante (C67) panaudojo ne visai naują, bet neįprastą idėją: 10.Be2 vietoj įprastinio 10.Be1, kas nuvedė į vidurio žaidimą be valdovių, kur Karlsenas jautėsi geriau už savo oponentą. Karjakinas pradžioje žaidė gerai, bet vėliau pasirinko netinkamą planą, sužaidęs  30....Ba2, žaidė netiksliai (31....c5? 32.Bg8!) tad po 35 ėjimo  prarado pėstininką, nors toliau žaisdamas atidžiai šansų  pasiekti lygiąsias.

Baltieji turėjo galimybę laimėti po 40 ėjimo, bet pozicija buvo sunkiai apskaičiuojama. 44.Ke4 ėjimas būtų geresnis už 44. Bd7+ po kurio Karjakinas įgijo šansų lygiosioms. 
Prieš pabaigą abi pusės padarė eilę klaidų: 64.... Re7? (64....Kf8), 70. Žc6 (70.Be5!) 70....K:f5? (7...Bc3!)71.Ža5 (nors ir laimi bet 71.Be1, ar 71. Be2 būtų geriau) ir paskutinė baltųjų klaida 72 Bb7? po kurios Karjakinas rado gerą ėjimą 72…Ba1!, atvedusį jį į 78 ėjime  užfiksuotas lygiąsias.

4-oji partija 

Ketvirtoje partijoje vėl buvo žaidžiama Ispaniškoji partija (C88), bet S. Karjakinas padarė klaidą, sužaidęs 19....̟Ž:c4?. Po jos M. Karlsenas kontroliavo žaidimą iki pat ėjimo 45....f4?!, po kurio, jis nors ir turėjo pranašumą, bet nepakankamą kad laimėtų partiją. Geresni ėjimai 45....Re6 ar 45.... g:f4, kurie būtų leidę išlaikyti persvarą. Pasaulio čempionas ilgą laiką bandė nugalėti, bet 

pretendentas, susikūręs tvirtovę, atsilaikė ir partija 94 ėjime baigėsi lygiosiomis.

5-oji partija 

Penktojoje partijoje taip pat buvo užfiksuotos lygiosios, nors S. Karjakinas pirmą kartą mače turėjo galimybių siekti pergalės. Karlsenas žaidė baltaisiais. Buvo sužaista Itališkoji partija (C50). Po 19.d:e5, Karjakinas pasirinko: 19.... Vh4, nors galėjo ir 19....a5. Iki 38 ėjimo buvo apylygė paozicija tačiau čia M. Karlsenas pradeda žaisti netiksliai. Jo 41.Kg2 ėjimas sudarė juodiesiems galimybių žaisti per h vertikalę. Bet čempiono laimei S. Karjakinas tuo nepasinaudojo, nors po partijos teigė, kad jam vietoj 43....Rd5? vis tik geriau reikėjo žaisti 43....Bh8.
Toliau įvykiai ant lentos klostėsi taip: 44.e6?!V:e6 45.Kg3 Ve7?! 46. Bh2! ir juodųjų persvaros neliko, tad partija 51 ėjime baigėsi lygiosiomis.

6-oji partija 

Šeštojoje partijoje pasaulio čempionas žaidė juodaisiais. Buvo sužaista Ispaniškosios partijos Maršalo ataka (C88), kur juodieji už aktyvų žaidimą aukoja pėstininką. M. Karlsenas buvo giliai išstudijavęs šią ataką - vos ne iki 32. ėjimo, kur partneriai sutiko baigti partiją taikiai.  Tai buvo pirmoji iš dviejų partijų, kurias pasaulio čempionas turėjo žaisti iš eilės juodaisiais.

7-oji partija 

Septintojoje partijoje S. Karjakinas pakeitė savo pirmą ėjimą iš 1.e4 į 1.d4. M. Karlsenas atsakė Slaviškąja gynyba (D10). Tai nekėlė nuostabos nei vienam iš žaidėjų, bet dar kartą rodė, kad pasaulio čempionas yra gerai pasiruošęs. Pasaulio čempiono 10…..Žc6 buvo naujas, tik kartą žaistas ėjimas ir pretendento atsakymas – 11.Žd2 nebuvo iš geresnių, nes leido juodiesiems išlyginti padėtį bet ir įgyti nedidelį pranašumą. M. Karlsenas siekdamas anksti baigti partiją nerūpestingai sužaidė 16….Bc8? ir prarado pėstininką, nors tai nesudarė sunkumų susidariusioje lyginėje baigmėje. 19…Rf6 dar kartą parodė, kad pasaulio čempiono tikslas buvo baigti partiją lygiosiomis, kas ir buvo užfiksuota 33 ėjime.

8-oji partija 

Aštuntojoje partijoje Pasaulio čempionas, žaisdamas baltaisiais,  pasirinko Kolio-Cukertorto sistemą (D05), kuri nesuteikia pranašumo, bet leidžia išvengti detalaus debiutinio pasiruošimo ir išlaiko daug figūrų šachmatų lentoje. Vykstant partijai, atrodė, kad  M. Karlsenas savo ėjimais provokuoja S. Karjakiną imtis veiksmų ir tai matėsi, artėjant pirmajai laiko kontrolei, kuo toliau tuo vis ryškiau. 

Karlsenas su varžovais tokį žaidimo stilių naudodavo ir anksčiau  keliose olimpiadose, nors tai ir neduodavo jam gerų rezultatų. Ir šį kartą toks žaidimo stilius nieko gero neatnešė. Jis visą partiją žaidė nepagrįstai rizikuodamas, siekdamas būtinai ją laimėti. Pasaulio čempionas sukomplikavo savo padėtį 24.b:c4, pabloginęs savo pėstininkų struktūrą. Rizikingą žaidimą tęsė ėjimu 28.f4. Tolesnis 31.h3 atnešė daugiau pavojų nei naudos. 
Kai varžovų laikas beveik pasibaigė ir jie turėjo ėjimams - po 30 sek. M Karlsenas padarė grubią klaidą 35.c5?, bet ir varžovas suklydo - 37…Vd3? kas leido pasaulio čempionui po taktinio smūgio 38.Že6+!, prieš pirmąją laiko kontrolę vėl turėti lygią padėtį. 

Nepagrįstai agresyvus pasaulio čempiono žaidimas tęsėsi - 44. Vc6 (44.Vg6+ vedė į lygiąsias). Čempionas galbūt neįvertino  pretendento ėjimo 49….Vc5, nors tik klaidingas 51. Ve6? (49.h4!) ir sekęs juodųjų ėjimas - 51…h5! lėmė neišvengiamą baltųjų  pralaimėjimą 52 ėjime.

Po šios pergalės prieš pasaulio čempioną S. Karjakinas persvėrė mačo rezultatą savo naudai 4,5 : 3,5. Jo padėtis buvo jam palankesnė, nes iki mačo pabaigos buvo likusios tik 4 partijos ir jam pakako jas sužaisti lygiosiomis.

9-oji partija 

Devintoji partija Joje pretendentas žaidė baltosiomis figūromis. Buvo sužaistas aštrus ispaniškosios partijos Archangelsko variantas (C78) Čempionas liko be pėstininko padėtyje, kurioje buvo išlikusių galimybių lygiosioms. 
S. Karjakino 33 Vc2?! ėjimas leido juodiesiems  ėjimu 33….Bb4! išlyginti žaidimą, bet čempionas pasirinko 33….Ba8?! ir jo padėtis  liko ir toliau kaboti ant plauko. Į juodųjų 38….Že7 pretendentas pasirinko 39.R:f7+,(kompiuterio rekomendacija - 39. Vb3!) ir žaidimas pakrypo lygiųjų pusėn, kur M. Karlsenui rimtų grėsmių nebeiškilo. Partija 74 ėjime baigėsi lygiosiomis.
M. Karlsenui, kad išlygintų mačo rezultatą liko trys partijos - dvi iš jų baltosiomis figūromis.

10-oji partija 

Dešimtojoje partijoje M. Karlsenas laimėjo įtemptą šešių su pusės valandos kovą ir išlygino mačo rezultatą 5 : 5. 

Partijoje ilgą laiką atrodė, kad S. Karjakinas gali pasiekti lygiąsias, bet pasaulio čempionas, galiausiai pasitelkęs savo įgūdžius, laimėjo partiją. Karlsenas, žaisdamas baltaisiais Ispaniškąją partiją prieš Berlyno gynybą (C65) pasirinko ramų tęsinį 4. d3 tikėdamasis įveikti oponentą ilgoje pozicinėje kovoje. S. Karjakinas jautė nedidelį spaudimą iki M. Karlsenas išsikeitė rikiais ėjimu 19 B:e6. Po kurio kompiuteriai iš karto parodė, kad 20….Ž:f2 ar 21….Ž:f2 veda į lygiąsias. Bet pretendentas pasirinko 20…d5, o 21…Žg5. Po to susidarė baigmė, kurioje atrodė, kad M. Karlsenas, noredamas galėtų paspausti, o S. Karjakinui geriau laukti, kuris ir tikėjosi, kad jo pozicija yra nepralaužiama kaip tvirtovė. 

Čia M. Karlsenas panaudoja savo didelę patirtį, laimint pabaigas, kuriose tenka laukti patogaus momento, šiuo atveju, prasiveržti ėjimu b5. Ir to jis sulaukė, S. Karjakinui sužaidus 56. Bhh7. Tad po antrosios laiko kontrolės, kai pretendentas  dar rizikuodamas sužaidė 61. Bhc7, čempionas jau turėjo laimėtiną poziciją. kurią  75 ėjime privedė iki pergalės bei išlygino mačo rezultatą - 5 : 5.

11-oji partija 

Vienuoliktoje partijoje  M. Karlsenas į S. Karjakino baltaisiais  sužaistą Ispaniškąją partiją pasirinko ne Berlyno gynybą, bet klasikinį variantą su 3….a6 (C84). 

Pretendentas buvo paruošęs naujovę 16.f5. bet čempionas po 18.h3 perėmė inciatyvą sužaidęs 18….c3 
19.b:c3 d5!. S. Karjakinas prieš žaisdamas 20. Rg5 galvojo 25 minutes. Nors juodieji turėjo 
pėstininku mažiau, objektyviai pozicija buvo lygi. M. Karlsenas dar pagyvino padėtį, sužaidęs 24….e3, po kurio 34 ėjime 
partija pasibaigė lygiosiomis amžinu šachu, kurį skelbė baltieji. Mačo rezultatas likus vienai partijai buvo 5,5 : 5,5.

12-oji partija 

Dvyliktojoje partijoje pasaulio čempionas aiškiai matėsi, kad buvo nusprendęs tą dieną neaštrinti padėties ir, atsakydamas į pretendento Ispaniškosios partijos Berlyno gynybą (C67), žaidė atsargų variantą. Figūros netrukus buvo iškeistos ir po 40 min 30-ame ėjime buvo užfiksuotos lygiosios. M. Karlsenas yra pragmatikas tad nenorėjo pervargti ir pradėjo ruoštis papildomam greitųjų partijų mačui, kuriame jis jautė turįs geresnes galimybes išlaikyti pasaulio čempiono titulą. 
Sužaidus 12-ką partijų, mačo rezultatas buvo lygus - 6 : 6.
 

| 
|

| 
|

| 
|

|
|

Papildomas greitųjų šachmatų mačas 

Pirmąją greitųjų partiją M. Karlsenas sužaidė lygiosomis be didelių nuotykių, o antrojoje įgijo didelę, momentais laimėtiną persvarą, bet kelią į pergalę ne taip lengva buvo rasti ir S. Karjakinas  pasiekė lygiąsias.

Trečiojoje partijoje čempionas pasiekė pergalę. Jis Ispaniškojoje partijoje pasirinko radikalų sprendimą atakuoti karaliaus sparną juodosiomis figūromis. Pėstininko auka suteikė jam geresnę padėtį, kurioje S. Karjakinas gal ir galėjo čempionui apsunkinti laimėjimą, tačiau po keletos rizikingų jo ėjimų, kurie nepasiteisino ir baigiantis laikui laimėjo M. Karlsenas. 

Po trijų greitųjų partijų čempionas pirmavo 2 : 1 ir 4-oje partijoje pretendentui, žaidžiant juodosiomis figūromis reikėjo pergalės. Bet žaisdamas siciliškąją gynybą S. Karjakinas pateko į pasyvią padėtį. Jis dėjo daug pastangų, rizikavo, kad susikurtų kontržaidimą, o tai leido M. Karlsenui perimti inciatyvą ir laimėti 4-ąją partiją, o kartu ir mačą efektinga valdovės auka.

Lentelė 

2016 m. pasaulio šachmatų čempionato mačo eiga.

Šaltiniai

Nuorodos 
 2016 m. pasaulio čempionato mačo  Karlsenas - Karjakinas apžvalga ir partijos
  Šachmatų čempionai